polyglot-tagger/wikipedia-language-snippets-filtered huggingface dataset:
ཆིབས་ས་མཐའ་ཅན་ནི་ཞོན་པའི་ཞེ་ས་དང་བཅིབས་ནི་ཞོན་ཚར་བའི་ཞེ་ཚིག ཆིབ་ལ་ས་མཐའ་མེད་པ་མ་དག་སྟེ་ཆིབ་པ་ནི་ཁྱབ་པའི་བརྡ་རྙིང་ངོ་།།
དག་ཡིག་ངག་སྒྲོན་སོགས་སུ་བཀུར་སྟིའི་རྗེད་ལ་བས་འཕུལ་མེད་ཅིང་དྲན་པས་བརྗེད་ལ་བས་འཕུལ་སྦྱར་བ་ལྟར་བཟུང་ན་དག་པར་སེམས།
སྡེ་དགེའི་པར་མར་འགྲེང་བུ་མེད་པ་པར་ཆག་པ་ཡིན་ལས་ཆེ། རྐུན་མའི་རྗེས་སུ་ར་མདས་དེད་པ་ལྟ་བུས་མཚོན།
མཉམ་གྱི་ཁ་གཏད་འབར་འབུར་མེད་པར་བཏང་བའམ་རིང་ཐུང་ཚད་གཅིག་པར་བྱས་པ་ལ་རིང་ཐུང་བསྙམས་ཞེས་པའང་མཚོན།
ཉུང་གི་ཁ་གཏད་ཇེ་ཉུང་དུ་བཏང་བ་སྟེ། ཁ་ཟས་དང་ལོང་གཏམ་སོགས་ཇེ་ཉུང་དུ་བཏང་བའི་སྒོ་ནས་སྡོམ་པ་བསྲུངས་བ་ལ་བསྙུང་གནས་ཞེས་བྱ་ཞིང་། སྨྱུང་གནས་ཞེས་འབྲི་བ་ནི་བརྡ་རྙིང་ངོ་།།
གནས་སུ་སླེབས་པའི་བསྙེགས་ཟེར་རྒྱུ་ལ་རྗེས་འཇུག་ནོར་བའམ། བསྙེངས་ཞེས་པ་ནི་འཇིགས་པའམ་སྐྲག་པའི་དོན་ལས་གནས་སུ་བསྙེངས་ཞེས་པ་ལ་གོ་རྒྱུ་ཅི་ཡང་མེད་སྙམ་མོ།།
ཡུལ་གཞན་དུ་ཕྱིན་པས་མཚོན་ཏེ་གྱེན་དུ་བཏེག་དང་སྲང་ལ་བཏེག་འཇུག་པ་གཅིག་པས་ཡར་བསྟོད་པའི་མིང་། དག་ཡིག་གཞན་དུ་བཏེགས་ཞེས་ཡང་འཇུག་བྲིས་པའང་ཡོད།
བྱིན་པའམ་ལག་ཏུ་བཞག་པ། རྟ་ལ་སྒ་བསྟད་ཅེས་པའང་མཚོན། འོག་ཏུ་བསྟད་བྱའི་ཕྱོགས་ཞེས་ས་མགོ་བྱས་པ་དེ་ལ་ད་ལྟ་གཏད་ཅེས་འབྲི་བ་རྒྱུགས་ཆེ།
གྱི་ལྗང་ལོ་ཙཱ་བའི་ཤེར་སྙིང་བདུད་ཟློག་ལས་གསུངས་པ་ལྟར་སྔགས་པས་རལ་བ་བརྡབས་པ་དང་། དགེ་སློང་གིས་ཆོས་གོས་ཀྱི་གྲྭ་བརྡབས་པ། བུད་མེད་ཀྱིས་གོས་ཀྱི་ཐུ་བ་བརྡབས་པ་སྟེ་གཡོབ་པའི་དོན་ནོ། །ཐ་སྙད་འདི་རྒྱལ་དབང་ལྔ་བའི་གསུང་འབུམ་ནང་མའི་བཀའ་བརྒྱད་ཁྲོ་རོལ་གྱི་ཟློག་ཆེན་དུའང་འབྱུང་ངོ་།།
ཐག་ཁྲ་བསྡོགས་པ་ལ་སྦྲུལ་དུ་འཁྲུལ་བ་ཞེས་པས་མཚོན་ཏེ་འཁྱིལ་བ་དང་དྲིལ་བ་ལ་འཇུག
འགྲན་ཡ་བྱས་པ་སྟེ་ཁྱོད་ཀྱི་སྟོབས་འདྲ་བ་ང་ལ་ཡང་ཡོད་སྙམ་པ་དང་། དོར་བསྡོས་པ་ཞེས་པའི་དོར་ནི་ཟུང་དང་བསྡོས་ནི་འགྲན་པ་ཞེས་པའང་མཚོན།
གོས་ཀྱི་ཐུ་བ་ཕན་ཚུན་བསྡེབས་པས་མཚོན། འོག་ཏུ་བསྣོལ་བྱའི་གོ་ཞེས་པ་གོས་ཟེར་རྒྱུ་ལ་སའི་རྗེས་འཇུག་ཆད་པ་ཡིན་ངེས།
འོག་ཏུ་འབྱུང་བའི་སྣོད་དུ་བརྫངས་ཞེས་པའི་ཁ་གཏད་དེ་བྱེད་པ་པོ་ཡོད་མེད་ཀྱི་ཁྱད་དོ།།
གཅེས་སེམས་ཀྱིས་བསྲུངས་ཤིང་བསྐྱབས་པའི་དོན་ཏེ་འགོས་ཁུག་པ་ལྷས་བཙས་ཞེས་པ་ད་ལྟའི་ཁ་སྐད་ལྟར་ན་ལྷ་སྐྱབས་དང་དོན་མཚུངས་སོ།།
སྣོད་ཀྱི་ཁ་ནས་བཞུར་ཞེས་པས་མཚོན། འོག་ཏུ་བཞུར་བྱའི་ཤིང་ཞེས་པ་ནི་ཁ་སྐད་ལ་ཤིང་བཤུར། མར་བཤུར་ཞེས་ཤ་ཡིག་ཅན་བྲིས་ན་དག་པར་སེམས།
གཞན་གྱི་ལད་མོ་བྱས་པ་ལ་ལད་ཟློས་ཞེས་པ་ཡིན་ན་ལད་ལ་དའི་རྗེས་འཇུག་ཐོབ་དགོས་སྙམ་སྟེ། ཁ་སྐད་དུ་ལད་ཟློས་ལད་མོ་ཞེས་ཟེར་བས་མཚོན། བརྡ་རྙིང་དུ་ཐག་བཅད་པའི་དོན་ནོ།།
བླུ་བྱ་བླུས་ཞེས་པ་ནི་ཡོངས་སུ་གྲགས་པ་སྟེ་བསླུ་བྱ་བསླུས་ཞེས་པ་ཡིག་རྙིང་རྣམས་སུ་འབྱུང་ཡང་དེ་ལྟར་སྦྱར་ན་མགོ་བསྐོར་གྱི་འཇུག་པ་དང་འཁྲུལ་ཉེན་ཡོད་དོ།།
སི་ཏུས། འདས་ཚིག་གི་སྐབས་སེམས་ཀྱིས་བསྲན་ཏོ། །ཕྱོགས་སུ་བསླན་ཏོ། །ཞེས་སོགས་ཀྱི་མཐར་དེ་དག་ལ་སླར་བསྡུའི་སྒྲ་སྦྱར་བ་རྣམས་ད་ཡིག་གི་ཡང་འཇུག་ཡོད་པར་ཤེས་དགོས་སོ། །ཞེས་དང་། བྱ་ཚིག་གི་སྐབས་ན་ར་ལའི་མཐའ་རྟེན་གྱི་རྗེས་སུ་འཛིན་ཏོ། །ལྟ་བུ་དམིགས་བསལ་འགའ་ཞིག་ལས་ཕལ་ཆེར་ལ་ད་དྲག་མི་འཐོབ་པར་ངེས་པས་ཏོ་ཡིག་གི་སྒྲ་བརྗོད་པ་མེད་པ་ཉིད་དུ་ཤེས་པར་བྱ། ཞེས་གསུངས་པའི་དགོངས་པ་ལྟར་ན། ན་ར་ལ་གསུམ་རྗེས་འཇུག་ཅན་གྱི་འདས་ཚིག་ཡིན་ན་ཁྱོད་ལ་ད་དྲག་ཐོབ་པས་ཁྱབ་ཅེས་ཁྱབ་མཐའ་བཅད་ན་རུང་ངོ་།།
དེ་བཞིན་དུ་ན་ར་ལ་གསུམ་རྗེས་འཇུག་ཅན་གྱི་སྐུལ་ཚིག་ཡིན་ན་ཡང་ཁྱོད་ལ་ད་དྲག་ཐོབ་པས་ཁྱབ་ཅེས་ཁྱབ་མཐའ་བཅད་ན་རུང་བར་སེམས་སོ། །འོན་ཀྱང་སི་ཏུས་སྐུལ་ཚིག་གི་དཔེར་བརྗོད་བཀོད་པའི་གྲས་སུ། སྣུན་ཞིག སྐྲུན་ཞིག ཕྱོར་ཞིག སྦྱོར་ཞིག ཚོལ་ཞིག སྐོལ་ཞིག བརྩོན་ཞིག ཞེས་པ་རྣམས་ལ་ད་དྲག་མི་འཐོབ་པའི་རྒྱུ་མཚན་ཅི་ཡང་མ་བཀོད་པར་ད་དྲག་མེད་པའི་ཚུལ་ལྟར་བྲིས་པ་ནི་རྐང་བས་ས་ཟིན་དཀའོ་སྙམ་མོ།།
འདི་ཡན་གྱིས་བས་འཕུལ་དུས་འདས་པ་ལ་སྦྱར་བའི་དཔེ་བརྗོད་སུམ་བརྒྱ་དོན་གཅིག་ཡོད་པ་ལས་འགའ་རེ་གོ་སླ་བས་མཆན་མེད་ཀྱང་ཆོག་ནའང་སྡེབ་གཅིག་ལ་བསམས་ནས་གོ་དཀའ་སླ་ཐམས་ཅད་ལ་མཆན་བུ་རེ་བཏབ་ཡོད་དོ།།
འདི་མན་མ་འོངས་པར་འཇུག་པའི་བྱ་ཚིག་དང་། ག་ད་བ་མ་རྣམས་ཀྱིས་འཕུལ་བའི་ལས་ཚིག་དང་། སྐུལ་ཚིག་རྣམས་ལས་ཅུང་ཟད་གོ་དཀའ་བ་འགའ་རེ་ལ་མཆན་འགོད་དང་མ་དག་པའི་ལྷད་འདོན་བྱེད་པ་འདི་ལྟར། བརྐམ་ནི་སྲེད་པ་སྟེ་བརྐམ་བྱའི་དངོས་པོ་ལ་ས་མགོ་བྱས་པ་ནོར། ལག་པ་བགྲད་བྱའི་འདོམས་ལ་ཡང་འཇུག་མེད་ན་དག བགྲུ་བྱའི་འབྲས་ལ་ཀ་ཡེད་བྱས་པ་ནོར་ཏེ་པར་གྱི་ཉེས་པ་ཡིན་མཆི། བཏིག་བྱའི་ཐིགས་པ་ཞེས་པ་ལ་ཁ་སྐད་དག་མོ་དང་སྦྱར་ན་གས་འཕུལ་གྱི་གཏིག་ཐོབ་བོ། །བསྣོལ་བྱའི་གོས་ཞེས་གོས་ཀྱི་རྗེས་འཇུག་ཆད་པའང་པར་ཉེས་ཡིན་འགྲོ།
གས་འཕུལ་གྱི་གསག་ཐོབ་ན་བདེ་སྟེ། གཞན་དུ་ན་གསད་བྱའི་དགྲ། གཅད་བྱའི་ཤིང་། གཏང་བྱའི་ནོར་སོགས་ལ་ཡང་བས་འཕུལ་བྱེད་དགོས་སོ།།
འདི་ཡང་གས་འཕུལ་ལེགས་སོ། །བསག་བྱའི་ཚོགས་དང་བསོག་བྱའི་ནོར་ཞེས་ཚོགས་དང་ནོར་གསོག་པའི་བྱ་ཚིག་ལ་ན་རོ་ཡོད་མེད་ཀྱི་ཁྱད་དེང་སང་མི་འབྱེད་པ་ཤུགས་ཆེ་ཞིང་ཕྱི་མ་ལ་ཡང་གས་འཕུལ་བྱས་ན་བདེའོ།།
ཁ་སྐད་དག་པ་དང་སྦྱར་ན་བཏུམ་དང་འཐུམ་ཅི་རིགས་ལས་གས་འཕུལ་མི་འཐོབ་བོ། །འོག་ཏུ་གཏུམ་བྱའི་མགོ་ཞེས་པ་ཡང་འདི་དང་འདྲ་སྟེ་བས་འཕུལ་བདེའོ།།
གྲལ་དུ་གཤིབ་དང་བཤིབ་ཅི་རིགས་ལས་མིང་གཞི་ལ་ཞ་ཡིག་ཇི་ལྟར་འཐོབ། འོན་ཀྱང་ཡང་འཇུག་མེད་ན་དག
གཟད་ཅེས་པ་ངལ་དུབ་ཀྱི་མཐའ་ལ་ངོ་ལྟུང་བའི་བརྡ་སྟེ་གོས་ལ་སྦྱར་ན་རྩིས་མེད་དུ་ལོངས་སྤྱད་པ།
རབ་བྱུང་གི་གོས་བྱེ་བྲག་པ་གཟན་གྱི་ཁུད་དུ་ཤིང་ཏོག་ལྡུག་ཕྱིར་བཟེད་པས་མཚོན། ཡང་ན་གཟན་ཞེས་པ་ཁ་ཟས་ཀྱི་མིང་།
ཞེས་པའི་མཆན་ལ་གཡོགས་ཞེས་པ་འདས་ཚིག་གོ །ཞེས་དེ་འདྲ་མང་པོ་ཡོད་པ་ལས་འདི་གཅིག་པུ་ལ་མཆན་བཏབ་པས་མི་ཕན་ཏེ། འོག་དེ་མ་ཐག་གི་ཤིང་གཤགས་ཞེས་འདས་པ་ལ་ཡང་ས་དྲག་ཐོབ་པས་སོ། །མཆན་དེས་ས་ཕུད་བླ་མ་ལ་དབུ་འཁྲུག་བྱུང་བའང་དྲན་པར་གྱིས།
ཞེས་པ་བྱ་བྱེད་ཐ་དད་ཅན་ལ་སྦྱར་བ་དང་འགྲེང་བུ་མེད་པ་བྱ་བྱེད་ཐ་མི་དད་ལ་སྦྱར་བའི་དཔེ་བརྗོད་སྔ་ཕྱི་གཉིས་བཞག་པ་ལ་དགོས་པ་ཡོད་མེད་བརྟག
ནན་གྱིས་རྒྱུགས་པའམ་འབྲོས་སུ་བཅུག་པའི་དོན་དུ་བཀྲལ་བ་ཡོད་ཀྱང་གཞན་དུ་འཆུ་ཞེས་བྲིས་པའང་ཡོད།
སུམ་རྟགས་གཉིས་ཀྱི་གཞུང་དོན་ཉུང་ངུའི་ཚིག་གིས་གོ་སླ་བར་འགྲེལ་བ་སུམ་རྟགས་རིག་པའི་མེ་ལོང་།
ཡུལ་གངས་ཅན་གྱི་བརྡ་སྤྲོད་པའི་བསྟན་བཅོས་རྣམས་ཀྱི་ཕྱི་མོ་སུམ་རྟགས་གཉིས་ཀྱི་གཞུང་དོན་ཉུང་ངུའི་ཚིག་གིས་གོ་སླ་བར་འགྲེལ་བ་སུམ་རྟགས་རིག་པའི་མེ་ལོང་ཞེས་བྱ་བ་བཞུགས་སོ། །
དེ་ལ་འདིར་ཆོས་ཀྱི་རྒྱལ་བོ་སྲོང་བཙན་སྒམ་པོའི་ཆོས་བློན་རྗེ་བཙུན་འཇམ་པའི་དབྱངས་ཀྱི་རྣམ་འཕྲུལ་སློབ་དཔོན་ཐོན་མི་སམྦྷོ་ཊས་མཛད་པའི་ཡུལ་གངས་ཅན་པའི་སྐད་ཀྱིས་བརྡ་སྤྲོད་པའི་བསྟན་བཅོས་ཀུན་གྱི་ཕྱི་མོ་སུམ་རྟགས་གཉིས་ཀྱི་རྣམ་གཞག་མཁས་པའི་དབང་ཕྱུག་པྲ་སྟི་དང་། ལྔ་རིག་མཁྱེན་པ་སི་ཏུ་རྣམ་གཉིས་ཀྱི་བཞེད་མཚམས་སོ་སོར་བཀྲལ་ཏེ་ཚིག་དོན་ཅུང་ཟད་རྣམ་པར་དབྱེ་བ་ལ་གཉིས། སུམ་ཅུ་བ་དང་། རྟགས་ཀྱི་འཇུག་པ་བཤད་པའོ།།
དང་བོ་ལ་གཉིས། བསྟན་བཅོས་རྩོམ་པ་ལ་འཇུག་པའི་ཡན་ལག་དང་། བསྟན་བཅོས་དངོས་སོ། །དང་བོ་ལ་གཉིས། མཚན་དོན་དང་། འགྱུར་ཕྱག་གོ །དང་བོ་ནི།
ཞེས་པ་སྟེ་བསྟན་བཅོས་འདི་འཕགས་ཡུལ་ནས་བསྒྱུར་བའི་བསྟན་བཅོས་རྣམ་དག་དང་མཚུངས་ཤིང་དོན་དུ་གཉེར་རིགས་པར་འདོམས་པའི་དོན་དུ་ཐོན་མི་ཉིད་ཀྱིས་བསྒྱུར་བའི་མདོ་རྒྱུད་རྣམས་དང་མཐུན་པར་འཇམ་དཔལ་ལ་འགྱུར་ཕྱག་མཛད་པའོ།།
གཉིས་པ་བསྟན་བཅོས་དངོས་ལ་གཉིས། མཆོད་པར་བརྗོད་ཅིང་རྩོམ་པར་དམ་བཅའ་བ་དང་། སྐབས་དོན་སུམ་ཅུ་བ་ཉིད་རྒྱས་པར་བཤད་པའོ། །དང་བོ་ལ་གཉིས། མཆོད་པར་བརྗོད་པ་དང་། རྩོམ་པར་དམ་བཅའ་བའོ། །དང་བོ་ལ་བཞི། དཀོན་མཆོག་གསུམ་ལ་སྤྱིར་ཕྱག་འཚལ་བ། བྱེ་བྲག་ཏུ་འཇམ་པའི་དབྱངས་ལ་ཕྱག་འཚལ་བ། དགོས་པའི་དབང་གིས་རྟག་ཞི་བ་ལ་ཕྱག་འཚལ་བ། དྲིན་གཟོ་བའི་ཕྱིར་མཁས་པ་སྤྱི་དང་བྱེ་བྲག་ལ་ཕྱག་འཚལ་བའོ། །དང་བོ་ནི།
ཞེས་པ་སྟེ། གང་ཞིག་ལ་རིམ་པ་བཞིན་དོན་གཉིས་མཐར་ཕྱིན་པ་དང་། འགོག་ལམ་གྱི་བདེན་པ་དང་། རིག་གྲོལ་གྱི་ཡོན་ཏན་མཆོག་ཏུ་གྱུར་པ་མངའ་བའི་སངས་རྒྱས་དང་། ཆོས་དང་། དགེ་འདུན་ཏེ་དཀོན་མཆོག་གསུམ་པོ་དེ་རྣམས་ལ་སྒོ་གསུམ་གུས་པས་ཕྱག་འཚལ་ལོ། །ཞེས་པའོ། །དེ་ཡང་གང་ལ་ཞེས་པའི་གང་སྤྱི་སྒྲ་དང་། ལ་བདུན་པ་གནས་གཞིའི་ཚིག་དང་། དེ་ལ་ཞེས་པའི་ལ་ཡིག་ནི་ལས་སུ་བྱ་བ་དང་དགོས་ཆེད་ལ་འཇུག་པའི་བཞེད་ཕྱོགས་གཉིས་སྣང་ངོ་།།
ཞེས་པ་སྟེ། གང་གིས་སྒྲ་དབྱངས་བརྗོད་པ་ཐམས་ཅད་གསུངས་པས་གསུང་གི་དབང་ཕྱུག་ཏུ་གྱུར་པ། ངག་གི་ཉེས་པའི་རྩུབ་རེག་དང་བྲལ་བའི་ཡོན་ཏན་དང་ལྡན་པའི་གསུང་དབྱངས་ཀྱི་བདག་ཉིད་དེ་ལ་ཕྱག་འཚལ་ལོ། །ཞེས་པའོ། །དེ་ཡང་འཇམ་པའི་དབྱངས་ཉིད་རྒྱལ་བ་ཐམས་ཅད་ཀྱི་མཁྱེན་རབ་ཀྱི་རང་བཞིན་ཡིན་ཞིང་། མཁྱེན་རབ་དེ་གསུང་དབྱངས་ཀྱི་རྒྱུ་ཡིན་པ་དང་། གསུང་ནི་སྒྲ་དབྱངས་བརྗོད་པ་ཐམས་ཅད་ཀྱི་འབྱུང་ཁུངས་ཡིན་པས་རྗེ་བཙུན་ཉིད་སྒྲ་དབྱངས་གསུང་བ་བོར་གྲུབ་བོ།།
ཞེས་པ་སྟེ། སྒྲ་སྐད་ཀྱི་བརྗོད་པ་དང་དོན་སྡེབ་ལེགས་པར་སྦྱོར་བའི་ཚུལ་སྟོན་པའི་སྒོ་ནས་ཚིག་དོན་ལ་མི་རྨོངས་པའི་ཤེས་རབ་སྐྱེད་ནུས་པའི་བསྟན་བཅོས་རྩོམ་ཞིང་འདོམས་པར་མཛད་པའི་མཁས་པ་སྤྱི་དང་། བྱེ་བྲག་ཏུ་སློབ་དཔོན་ཐོན་མི་ཉིད་ལ་དེ་ལྟའི་བྱ་བ་མཛད་པའི་བྲམ་ཟེ་ལི་བི་ཀ་ར་ལ་སོགས་པའི་བླ་མ་རྣམས་ལ་ཡང་ཕྱག་མཛད་པ་སྟེ། ནས་ནི་ལྷག་བཅས་ཀྱི་སྒྲའོ། །པྲ་སྟིས་ནས་ཀྱི་སྒྲ་ནི་རྩོམ་པར་དམ་བཅའི་གཞུང་དུ་བསྡུས་ཏེ་མཆོད་བརྗོད་དང་དམ་བཅའ་གཉིས་རྒྱུན་གཅིག་ཏུ་སྦྱོར་བའི་མཚམས་སྦྱོར་སྟོན་བྱེད་དུ་གསུངས་སོ།།
གཉིས་པ་སྐབས་དོན་སུམ་ཅུ་བ་ཉིད་རྒྱས་པར་བཤད་པ་ལ་གཉིས། ཡི་གེའི་སྦྱོར་བ་རྒྱས་པར་བཤད་པ་དང་། གདམས་ངག་བརྗོད་པས་མཇུག་བསྡུ་བའོ། །དང་བོ་ལ་གཉིས། སྦྱར་བྱ་ཡི་གེའི་རྣམ་གཞག་དང་། སྦྱོར་ཚུལ་ཚིག་ཕྲད་ཀྱི་འཇུག་པ་བཤད་པའོ། །དང་བོ་ལ་གཉིས། བོད་ཡིག་གི་དབྱངས་གསལ་ངོས་གཟུང་བ་དང་། ཁྱད་པར་གྱི་དབྱེ་བ་བསྟན་པའོ། །དང་བོ་ནི།
ཞེས་པ་སྟེ། སྤྱིར་ཡི་གེ་ལ་ཨཱ་ལི་སྟེ་ཨ་ལ་སོགས་པའི་ཕྲེང་བ་དབྱངས་ཡིག་དང་། ཀཱ་ལི་སྟེ་ཀ་ལ་སོགས་པའི་ཕྲེང་བ་གསལ་བྱེད་ཀྱི་ཡི་གེ་གཉིས་སུ་ཡོད་ལ། བྱེ་བྲག་ཏུ་བོད་ཡིག་ལ་ནི། ལེགས་སྦྱར་གྱི་ཨཱ་ལིའི་བྱ་བ་གསལ་བར་མཚོན་པའི་ཡི་གེ་ཨི་ཨུ་ཨེ་ཨོ་བཞི་དང་། ཀཱ་ལི་མཚོན་པར་བྱེད་པ། ཀ་ཁ་ག་ང་། ཅ་ཆ་ཇ་ཉ། ཏ་ཐ་ད་ན། པ་ཕ་བ་མ། ཙ་ཚ་ཛ་ཝ། ཞ་ཟ་འ་ཡ། ར་ལ་ཤ་ས། ཧ་ཨ་སྟེ་སུམ་ཅུ་ཐམ་པ་ཡོད་དོ། །ཞེས་པའོ།།
ཞེས་པ་སྟེ། བཤད་མ་ཐག་པའི་ཡི་གེ་ཀཱ་ལི་དེ་དག་ལ་དབྱེ་ན་རྗེས་སུ་འཇུག་པ་བཅུ་དང་། རྗེས་འཇུག་དེ་ཉིད་ལས་ལྔ་ནི་སྔོན་དུའང་འཇུག་པ་ཡིན་པས་སྔོན་འཇུག་ལྔ་དང་། སྔོན་རྗེས་གཉིས་ཀར་མི་འཇུག་པའི་ཡི་གེ་ཉི་ཤུ་སྟེ་ཚན་པ་གསུམ་དུ་དབྱེའོ། །ཞེས་པའོ།།
ཞེས་པ་སྟེ། ཀཱ་ལི་སུམ་ཅུ་བོ་དེ་རྣམས་ཀ་སྡེ་དང་། ཅ་སྡེ་དང་། ཏ་སྡེ་དང་། པ་སྡེ་དང་། ཙ་སྡེ་དང་། ཞ་སྡེ་དང་། ར་སྡེ་སྟེ་སྡེ་བ་རིལ་བོ་བདུན་དང་། ཧ་སྡེ་ཕྱེད་དུ་བྱས་ནས་ཕྱེད་དང་བརྒྱད་ཀྱི་སྡེ་ཚན་དུ་བགོས་པ་ནི། སྡེ་བ་རེ་རེ་ལ་ཡི་གེ་བཞི་བཞི་རུ་ཕྱེ་བ་ཡིན་ཞིང་། ལས་ནི་འབྱུང་ཁུངས་ཀྱི་སྒྲའོ།།
ཅེས་པ་སྟེ། གོང་དུ་རྗེས་འཇུག་བཅུ་ཞེས་བཤད་པ་དེ་གང་ཞེ་ན། སྡེ་བ་དང་བོ་དང་། གསུམ་པ་དང་། བཞི་བ་རྣམས་ཀྱི་མས་ཀྱི་ཡི་གེ་གཉིས་གཉིས་ཏེ། ག་ང་། ད་ན། བ་མ་རྣམས་དང་། སྡེ་བ་དྲུག་པའི་གསུམ་པ་འ་དང་། བདུན་པའི་ཤ་མ་གཏོགས་པའི་ལྷག་མ་ར་ལ་ས་གསུམ་སྟེ་དེ་རྣམས་ལ་རྗེས་འཇུག་བཅུ་ཅེས་བྱ་ཞིང་། ཡི་གེ་གྲངས་བཅུ་ཉིད་དུ་ངེས་པ་ཡིན་ནོ།།
ཅེས་པ་སྟེ། གོང་དུ་སྔོན་འཇུག་ལྔ་ཞེས་བཤད་པ་དེ་གང་ཞེ་ན། རྗེས་འཇུག་གི་ཡི་གེ་བཅུ་བོ་དེ་ཉིད་ལས་དང་བོ་ག གསུམ་པ་ད། ལྔ་བ་བ། དྲུག་པ་མ། བདུན་པ་འ་རྣམས་ཡིན་ཞིང་། དེ་དག་རྗེས་སུ་འཇུག་པར་མ་ཟད་སྔོན་དུའང་འཇུག་པས་སྔོན་འཇུག་ཅེས་བྱ་སྟེ། ཡི་གེའི་གྲངས་ལྔ་ཉིད་དུ་ངེས་པ་ཡིན་ནོ།།
ཞེས་པ་སྟེ། སྔོན་འཇུག་དང་རྗེས་འཇུག་བསལ་བའི་ལྷག་མ་མིང་གཞི་ཁོ་ན་ཡིན་པ། ཀ་ཁ། ཅ་ཆ་ཇ་ཉ། ཏ་ཐ། པ་ཕ། ཙ་ཚ་ཛ་ཝ། ཞ་ཟ་ཡ། ཤ་ཧ་ཨ་སྟེ་ཡི་གེ་ཉི་ཤུ་ཐམ་པ་ནི། ཚེག་བར་གཅིག་ཏུ་གཉིས་སམ་གསུམ་སྦྲེལ་བའམ། དེ་ལ་དབྱངས་ཨི་སོགས་གང་རུང་རེ་སྦྱར་བས་བཞི་ལྡན་དུ་བྱས་ན། ཙཀ ཚཕཁ། ཝཟིཡ། ལྟ་བུ་བོད་དུ་གྲགས་པའི་ཐ་སྙད་གང་ལའང་འཇུག་པ་མིན་པས་འདི་བཞིན་སྦྱར་བར་རིགས་པའང་མ་ཡིན་ནོ།།
པྲ་སྟིའི་རྣམ་བཤད་དུ། དེ་ལ་དབྱངས་ཀྱི་གཞི་ལྡན་ཡང་། །ཞེས་བཏོད་ནས་དབྱངས་ཀྱི་གཞི་སྟེ་ཨི་ལ་སོགས་པའི་སྲོག་དང་ལྡན་པ། ཞེས་འབྲེལ་ལོ། །དེ་ཡང་སྐབས་འདིའི་མིང་གཞི་ནི་སྔོན་རྗེས་གཉིས་ཀྱི་འཇུག་ཡུལ་དུ་གྱུར་པའི་གསལ་བྱེད་ཀྱི་ཡི་གེ་ཡིན་ལ། དེས་ན་སྔོན་རྗེས་མིང་གསུམ་ཅི་རིགས་པར་འགྱུར་བ་སྔོན་འཇུག་ལྔ། མིང་རྗེས་གཉིས་ཅི་རིགས་པར་འགྱུར་བ་རྗེས་འཇུག་ལྷག་མ་ལྔ། མིང་གཞི་ཁོ་ན་ཡིན་པ་མི་འཇུག་པ་ཉི་ཤུ་ཐམ་པ་སྟེ་གསུམ་དུ་དབྱེར་ཡོད་པ་ལས་འདིར་ནི་ཕྱི་མ་འཆད་པའི་སྐབས་སོ།།
གཉིས་པ་སྦྱོར་ཚུལ་ཚིག་ཕྲད་ཀྱི་འཇུག་པ་བཤད་པ་ལ་གཉིས། རྗེས་འཇུག་ལ་ལྟོས་པའི་ཕྲད་རྣམ་དབྱེ་དང་བཅས་པ་བཤད་པ་དང་། རྗེས་འཇུག་ལ་མ་ལྟོས་པའི་ཕྲད་རང་དབང་ཅན་བཤད་པའོ། །དང་བོ་ལ་བརྒྱད། སླར་བསྡུ་བཤད་པ། ལ་དོན་བཤད་པ། ཨི་ལྡན་གྱི་རྣམ་དབྱེ་བཤད་པ། རྒྱན་སྡུད་བཤད་པ། ལྷག་བཅས་བཤད་པ། འབྱེད་སྡུད་བཤད་པ། འབྱུང་ཁུངས་བཤད་པ། བོད་པའི་སྒྲ་བཤད་པའོ། །དང་བོ་ནི།
སྐབས་འདིར་ཁ་ཅིག་གིས། རྗེས་འཇུག་བ་ཡིག་གི་རྗེས་སུ་པོ་དང་། ད་ས་དག་གི་རྗེས་སུ་ཏོ་སྦྱོར་བར་འདོད་པ་དང་། ལ་ལས་བ་ཡིག་འདས་ཚིག་དངོས་ཡིན་པའི་རྗེས་སུ་པོ་སྦྱོར་བ་དང་། འགྲེལ་བྱེད་ཕལ་ཆེར་གྱིས་སླར་བསྡུའི་སྒྲ་རྣམ་དབྱེ་དང་བོའི་དོན་དུ་བཤད་པ་རྣམས་ནི་ཤིན་ཏུ་མི་འཐད་དོ།།
ཞེས་པ་སྟེ། རྗེས་འཇུག་ཡི་གེ་བཅུ་བོ་དེ་དག་གང་རུང་རྗེས་སུ་ཞུགས་པའི་མིང་རྣམས་ལ། ཨི་ཡིག་དང་སྦྱར་བའི་རྣམ་དབྱེའི་ཕྲད་རྣམས་ཇི་ལྟར་མཐུན་པར་སྦྱོར་བའི་ལུགས་ནི་འདི་དང་འདིའོ་ཞེས་བསྟན་པར་བྱའོ། །ཞེས་སོ།།
འདིར་ཡིག་རྙིང་དག་པ་རྣམས་སུ་ད་དྲག་ཅན་གྱིས་ཀྱི་ཉིད་དྲངས་པ་མཐོང་མོད་ཀྱི། དེང་སང་ད་དྲག་མི་མཛད་པས་ཕལ་ཆེར་ལ་གྱི་ཉིད་སྦྱོར་བར་སྣང་ཡང་ཕྲད་གཞན་དང་བསྟུན་ན་ཀྱི་རང་འདྲེན་པ་ལེགས་པར་སེམས་པས། ཀུནད་ཀྱི། རབ་འབྱོརད་ཀྱི། བཀའ་སྩལད་ཀྱི་སོགས་སུ་སྦྱར་བར་བྱའོ། །གི་ལ་སོགས་པ་དེ་རྣམས་རྣམ་དབྱེའི་དོན་མ་ཡིན་པ་གཞན་ལའང་འཇུག་པ་ཡོད་དེ། །འདི་ནི་བདེན་གྱི་གཞན་ནི་གཏི་མུག་གོ །འདི་ལྟར་འཐད་མོད་ཀྱི་འོན་ཀྱང་། ཞེས་པ་ལྟ་བུ་ཕྱི་ཚིག་འགལ་བའམ་མི་མཐུན་པར་སྟོན་པའི་ཚིག་གི་རྒྱན་ལའང་འཇུག་པའི་ཕྱིར་རོ།།
ཞེས་པ་སྟེ། གོང་དུ་བཤད་པའི་འབྲེལ་སྒྲ་དེ་དག་ལས། ཀྱི་འི་ཡི་གསུམ་གྱི་ཨཱ་ལི་སྟེ་གི་གུ་ཕྱིས་ནས་སོ་སོར་རྗེས་འཇུག་གཉིས་པ་ང་ཡིག་སྦྱར་བས། ཀྱང་འང་ཡང་ཞེས་གྲུབ་པ་དེ་རྣམས་ནི། གསལ་ཡང་གསལ། མཛེས་ཀྱང་མཛེས་ལྟ་བུ་ཚིག་སྔ་ཕྱི་མཐུན་པར་སྟོན་པའི་རྒྱན་དང་། བཏུད་ཀྱང་ཁྲོ། ཨུཏྤལ་ཡང་ཡིན་ལ་སྔོན་པོའང་ཡིན་ནོ་ལྟ་བུ་ཁྱད་གཞི་གཅིག་ཏུ་ཁྱད་ཆོས་སྡུད་ཅིང་སྦྱོར་བའི་སྒྲར་འགྱུར་རོ། །ཞེས་པའོ། །འདིར། མཛེས་པའང་ཡིན་ཏེ་མདོག་ཀྱང་དཀར། །དཔལ་ཡང་འབར་ལ་ཡིད་ཀྱང་འཕྲོག །ཅེས་པ་ལྟ་བུ་སྡུད་པ་དངོས་ཡང་པྲ་སྟིས་མཐུན་པའི་ཚིག་རྒྱན་གྱི་དཔེར་བཞེད་དོ།།
བདུན་པ་འབྱུང་ཁུངས་བཤད་པ་ལ་གཉིས། དངོས་དང་། དེ་དགར་སྡུད་ལ་འཇུག་པའི་ཚུལ་ལོ། །དང་བོ་ནི།
གཞུང་འདིར་མ་བསྟན་ཀྱང་ནས་ཀྱི་སྒྲ་མཚམས་སྦྱོར་བའི་ལྷག་བཅས་ལ་འཇུག་པ་ལག་པ་བརྐྱངས་ནས་བཟུང་། ཕྱག་འཚལ་ནས་བཤད་ལྟ་བུ་དང་། ཤར་ཕྱོགས་ནས་འོད་སྣང་། ས་བོན་ལས་མྱུ་གུ་སྐྱེ། རྟ་ལས་ལྷུང་ལྟ་བུའི་ནས་ལས་ཀྱི་སྒྲ་ནི་འབྱུང་ཁུངས་དང་འདྲ་བ་དང་། ལྷའི་ནང་ནས་རྡོ་རྗེ་རྩེ་བརྒྱ་འཛིན་པ་ནི་བརྒྱ་བྱིན་ནོ། །ལྟ་བུ་རིགས་དགར་བ་ཡིན་ཞིང་བརྡ་སྤྲོད་པའི་བསྟན་བཅོས་རྣམས་སུ་རྫས་རྐྱང་དགར་བ་མ་བཤད་པ་དང་། ལས་ཀྱི་སྒྲ་སྡུད་པར་མི་འཇུག་ཅིང་། ལསྩོགས་ཞེས་བར་ཚེག་མེད་པ་ནི་ཡིག་རྙིང་གི་ལུགས་ཡིན་པའི་གནད་རྣམས་ཤེས་པར་བྱའོ།།
ཀུན་བཟང་དགོངས་རྒྱན་དུ། ས་བོན་ལས་མྱུ་གུ་སྨིན་ཞེས་པའི་ལས་ཀྱི་སྒྲ་འབྱུང་ཁུངས་དངོས་དང་། རྫས་དགར་བའི་དཔེར་བརྗོད་དུ་རྩེ་བརྒྱ་འཛིན་པ་སོགས་འཇོག་ཅིང་། ལས་ཀྱི་སྒྲ་སྡུད་པར་འཇུག་པའི་དཔེར་ལ་སོགས་དང་། ལསྩོགས་སམ། ལས་སོགས་དང་། ལས་སྩོགས་ཞེས་ཀྱང་ཡིག་རྙིང་དུ་ཡོད་པར་གསུངས་སོ།།
ཞེས་པ་སྟེ། གང་ཡང་རུང་བའི་མིང་བརྗོད་པའི་ཐོག་མར་ཀྱེ་ཞེས་སྦྱར་བ་ནི། ཀྱེ་རྒྱལ་བོ་ཆེན་པོ་ལྟ་བུ་ཡུལ་ཁྱད་པར་ཅན་ལ་བོད་པ་གསལ་བར་བྱེད་པའི་སྒྲ་ཡིན་ལ། ཤུགས་བསྟན་ཀྭ་དང་ཀྭ་ཡེ་ཝ་ཡེ་མ་ཡེ་ལྟ་བུ་ནི་ཡུལ་དམན་པ་ལ་བོད་པ་གསལ་བྱེད་ཀྱི་སྒྲ་ཡིན་ནོ། །དེ་ཡང་མིང་གི་ཐོག་མར་སྦྱར་བ་གཙོ་ཆེ་བའི་དབང་གིས་གསུངས་པ་ལས། ཚིགས་བཅད་སོགས་སྦྱོར་བའི་ཚེ། བདག་ལ་དགོངས་ཤིག་བརྩེ་ལྡན་ཀྱེ། །ཞེས་པ་ལྟ་བུ་མཐར་སྦྱར་བའང་ཡོད་དོ། །པྲ་སྟིས་ཀྱེ་ཞེས་པ་རྣམ་དབྱེ་དངོས་ཡིན་པར་གསུངས་སོ།།
གཉིས་པ་རྗེས་འཇུག་ལ་མ་ལྟོས་པའི་ཕྲད་རང་དབང་ཅན་བཤད་པ་ལ་དྲུག ནི་སྒྲ་བཤད་པ། དང་སྒྲ་བཤད་པ། དེ་སྒྲ་བཤད་པ། གང་སྒྲ་བཤད་པ། བདག་སྒྲ་བཤད་པ། དགག་སྒྲ་བཤད་པའོ། །དང་བོ་ནི།
ཞེས་པ་སྟེ། མིང་ཚིག་གང་ཡང་རུང་བའི་བར་མཚམས་རྣམས་སུ་རྗེས་འཇུག་གསུམ་པ་ད་ཡིག་ལ་གཉིས་པ་ང་ཡིག་སྦྱར་བས། དང་ཞེས་གྲུབ་པ་ནི། མིག་དང་། རྣ་བ་དང་། སྣ་དང་། ལྕེ་དང་། ལུས་རྣམས་ནི་དབང་བོའོ། །ལྟ་བུ་ཚིག་སྔ་ཕྱི་ཕྱོགས་གཅིག་ཏུ་སྡུད་པ་དང་། དབང་བོ་རྣམས་ནི། མིག་དང་། རྣ་བ་དང་། སྣ་དང་། ལྕེ་དང་། ལུས་སོ་ལྟ་བུ་སོ་སོར་འབྱེད་པ་དང་། སྨན་ཟོས་པ་དང་ནད་སོས་སོ་ལྟ་བུ་རྒྱུ་མཚན་དང་། ཉི་མ་ཤར་བ་དང་ཆོས་སྟོན་དྲངས་ལྟ་བུ་ཚེ་སྐབས་དང་། ལེགས་པར་སློབས་དང་ལྟ་བུ་གདམས་ངག་བརྗོད་པའི་དོན་ཏེ་དོན་ལྔ་ལ་འཇུག་གོ །ཞེས་སོ།།
ཞེས་པ་སྟེ། གང་ཡང་རུང་བའི་མིང་བརྗོད་པའི་དང་བོར་རྗེས་འཇུག་དང་བོ་ག་ལ་གཉིས་པ་ང་སྦྱར་བས། གང་ཞེས་གྲུབ་པ་དེ་ནི་གང་ཞིག་དང་། གང་དག་དང་། གང་ལ། ལྟ་བུ་གཙོ་བོ་དོན་གྱི་བྱེ་བྲག་དམིགས་སུ་མི་འཛིན་པར་སྤྱི་ལ་ཁྱབ་པའི་དོན་ཅན་གྱི་སྒྲ་ཉིད་དུ་འགྱུར་ལ། དེ་ཡང་དཔེར་བརྗོད་དུ་བཀོད་པ་རྣམས་ནི་སྤྱི་སྒྲ་དངོས་དང་། གང་ཞིག་བསྟེན་ན་ཡོན་ཏན་ཀུན། །འདོད་དགུར་སྦྱིན་པ་ཁོ་བོའི་རྗེ། །ལྟ་བུ་བྱེ་བྲག་ལ་འཇུག་པའི་སྤྱི་སྒྲ་དང་། ཁྱོད་ཀྱི་ལྷ་གང་ཡིན། ལྟ་བུ་དྲི་བའི་དོན་དུ་སྦྱར་བའི་སྤྱི་སྒྲ་སོགས་སྐབས་ཐོབ་ཀྱིས་ཤེས་དགོས་ལ། ཅི་དང་ཇི་དང་སུའི་སྒྲ་རྣམས་ཀྱང་གང་དང་འཇུག་པ་ཕལ་ཆེར་མཐུན་ནོ།།
གཉིས་པ། གདམས་ངག་བརྗོད་པས་མཇུག་བསྡུ་བ་ལ་བཞི། ཚིགས་བཅད་འགྲོལ་ཚུལ་ལ་འདོམས་པ། ཉན་པ་པོ་སྤྲོ་བསིངས་པའི་སྒོ་ནས་འདོམས་པ། བསླབ་ཚུལ་གྱི་གོ་རིམ་ལ་འདོམས་པ། སྣོད་རུང་ལ་གདམས་ངག་བསྟན་དགོས་པར་འདོམས་པའོ། །དང་བོ་ནི།
ཞེས་པ་སྟེ། བཀའ་བསྟན་བཅོས་ཀྱི་ཚིགས་སུ་བཅད་པ་སོགས་ལ་ཚིག་སྡུད་མང་བས་རྣམ་དབྱེ་དང་ཚིག་གི་ཕྲད་ལ་སོགས་པའི་མཚམས་སྦྱོར་མང་དུ་བསྡུས་པ་ཡོད་ན་ལྟ་ཅི་སྨོས། ཅུང་ཟད་བསྡུས་པར་གྱུར་པ་ཡོད་ན་ཡང་། དེ་དག་ནི་སླར་བསྡུ་ལ་སོགས་པ་ཇི་སྐད་བཤད་པ་དེ་བཞིན་དུ་བསྣན་ཅིང་སྦྱར་ཏེ་གཞུང་གི་དོན་ཁོང་དུ་ཆུད་པར་བྱ། ཞེས་པའོ།།
གཉིས་པ་ལ་གསུམ། རྗེས་འཇུག་མེད་མི་རུང་དུ་བསྟན་པ། རྗེས་འཇུག་ཤེས་པའི་དགོས་པ་བསྟན་པ། དེ་དོན་ལ་དབབ་པའི་ཚུལ་བསྟན་པའོ། །དང་བོ་ནི།
ཞེས་པ་སྟེ། དེ་ལྟར་རྗེས་འཇུག་བཅུ་ཡི་སྒྲ་དོན་གྱི་འཇུག་ཚུལ་ལེགས་པར་ཤེས་ན། བསྟན་བཅོས་རྣམས་ཡི་གེར་འབྲི་བ་དང་། རྗོད་པ་དག་པར་ཀློག་པ་དང་། ཚིག་དོན་བཀྲོལ་ནས་བཤད་པ་ལ་སོགས་པའི་ཚེ་ཚིག་དོན་སྔ་ཕྱི་མཚམས་སྦྱོར་བའི་སྒྲ་དོན་རྣམས་ལ་ཐོགས་པ་མེད་ཅིང་། འབྲེལ་ཆགས་པ་ཁོ་ན་སྨྲ་བའི་མཆོག་ཏུ་འགྱུར་བ་དང་། གཞན་ཡང་རྗེས་འཇུག་གི་དོན་ཚུལ་བཞིན་ཤེས་པ་དེས་བསྟན་བཅོས་ལ་སོགས་པའི་དོན་རྣམ་པར་འབྱེད་པའི་སྦྱོར་བ་སྟེ། དེའི་འགྲེལ་བྱེད་སོགས་སྔོན་ཆད་མ་མཐོང་ཡང་། འགྲེལ་བྱེད་སོགས་ཀྱི་དོན་དང་མཐུན་པའི་ཚིག་གི་སྦྱོར་བ་རྗེས་སུ་དཔགས་ཏེ་ཤེས་པར་འགྱུར་རོ། །ཞེས་པའོ།།
ཞེས་པ་སྟེ། །རྗེས་འཇུག་གི་སྦྱོར་བ་ལ་མཁས་པར་གྱུར་པས་བསླབ་བྱའི་གནས་ཤེས་པར་འདོད་པ་ན། ཐུན་མོང་དང་ཐུན་མོང་མིན་པའི་རིག་གནས་ཀྱི་བསྟན་བཅོས་རྣམས་ཀྱི་ལུང་གི་དོན་དང་ཇི་ལྟར་འཚམ་པར་སྦྱོར་བར་བྱེད་པ་དང་། བསླབ་བྱའི་དོན་ལ་མཁས་པའི་བླ་མའི་མན་ངག་དག་ཀྱང་མཉན་ནས་རྗེས་འཇུག་གི་སྦྱོར་བ་དང་། ལུང་དོན་དང་། བླ་མའི་མན་ངག་གསུམ་ཕྱོགས་གཅིག་ཏུ་སྦྱར་ཏེ་གཞུང་དོན་གང་ཡིན་པ་དེའི་སྟེང་དུ་དབབ་པ་སྟེ་བདེ་བླག་ཏུ་རྟོགས་པར་འགྱུར་བ་དེ་ལྟར་བྱའོ། །ཞེས་པའོ།།
གཉིས་པ། རྟགས་ཀྱི་འཇུག་པ་བཤད་པ་ལ་གསུམ། མིང་གཞིའི་ཡི་གེ་སྤྱིའི་རྟགས་ཀྱི་དབྱེ་བ་བཤད་པ། སྔོན་འཇུག་གི་རྟགས་ཀྱི་འཇུག་པ་བཤད་པ། རྗེས་འཇུག་གི་རྟགས་ཀྱི་འཇུག་པ་བཤད་པའོ། །དང་བོ་ནི།
དེ་ཡང་འགྲེལ་བྱེད་སྔ་མ་འགས། ཨ་ཡིག་རྟགས་མེད་དང་ཁ་ཅིག་མོ་གཤམ་མམ་མ་ནིང་མཚན་མེད་དང་། ཁ་ཅིག་ཕོ་རྟགས་སུ་འདོད་པ་རྣམས་གཞུང་དོན་ལ་མ་ཞུགས་ཤིང་། གཞུང་ཕལ་མོ་ཆེར། མ་ནིང་མཚན་མེད་ཅེས་ཀྱང་བྱ། །ཞེས་འབྱུང་བ་ནི་ཡི་གེ་ཉམས་པའོ་ཞེས་སི་ཏུའི་འགྲེལ་ཆེན་དུ་གསུངས་སོ། །པྲ་སྟིའི་རྟགས་འཇུག་བཤད་སྦྱར་དུ། མ་ནིང་མཚན་མེད་ཅེས་ཀྱང་བྱ། །ཞེས་འབྱུང་ཞིང་ཨ་ཡིག་རྟགས་མེད་དུ་བཞེད་དམ་སྙམ་མོ།།
གཉིས་པ་ལ་གསུམ། མིང་གཞི་ལས་སྔོན་རྗེས་ཀྱི་ཡི་གེ་དབྱུང་ཚུལ། སྔོན་འཇུག་གི་རྟགས་ཀྱི་དབྱེ་བ་བཤད་པ། སྔོན་འཇུག་གི་རྟགས་ཀྱི་འཇུག་ཚུལ་བཤད་པའོ། །དང་བོ་ནི།
ཞེས་པ་སྟེ། མོའི་ཡི་གེ་ལ་བཤད་མ་ཐག་པ་ལྟར་མོ་ཙམ་དང་། ཤིན་ཏུ་མོ་དང་། མོ་གཤམ་སྟེ་གསུམ་དུ་གནས་པ་སོ་སོར་མ་ཕྱེ་བའི་ནང་ནས། རྗེས་འཇུག་གི་ཡི་གེ་ག་ང་ད་ན་བ་མ་འ་ར་ལ་ས་སྟེ་བཅུ་བོ་རྣམས་དབྱུང་བར་བྱ་ཞིང་། དེའི་ནང་ནས་ཀྱང་སྔོན་འཇུག་གི་ཡི་གེ་ག་ད་བ་མ་འ་སྟེ་ལྔ་བོ་རྣམས་དབྱུང་བར་བྱའོ། །ཞེས་པའོ།།
ཞེས་པ་སྟེ། བཤད་མ་ཐག་པའི་སྔོན་འཇུག་གི་ཡི་གེ་ལྔ་བོ་དེ་ལ། མིང་གཞི་དང་སྦྱར་ནས་ཀློག་པའི་ཚེ་སྒྲ་གདངས་དྲག་ཞན་དུ་འགྱུར་བའི་སྒོ་ནས་བ་ཕོ་དང་། ག་ད་གཉིས་མ་ནིང་། འ་མོ་དང་། མ་ཤིན་ཏུ་མོ་སྟེ་བཞིར་དབྱེ་བར་བྱའོ། །ཞེས་པའོ།།
ཅེས་པ་སྟེ། སྔོན་འཇུག་གི་ཡི་གེ་དེ་དག་རེ་རེའི་འཇུག་ཚུལ་ལའང་བྱེད་པ་བཞིའི་སྒོ་ནས་རྟོགས་དགོས་ཏེ། འཇུག་ཡུལ་མིང་གཞིའི་ཡི་གེ་གང་ལ་འཇུག་པར་བྱེད་པ་དང་། འཇུག་པ་པོ་སྔོན་འཇུག་གི་ཡི་གེ་གང་གིས་འཇུག་པར་བྱེད་པ་དང་། སྒྲའི་འཇུག་ཚུལ་ཇི་ལྟ་བུས་འཇུག་པར་བྱེད་པ་དང་། དགོས་པ་ཅི་ཕྱིར་འཇུག་པར་བྱེད་པ་རྣམས་སོ། །ཞེས་པའོ།།
གཉིས་པ་ལ་གསུམ། གང་ལ་འཇུག་པ་དང་གང་གིས་འཇུག་པ་ཐུན་མོང་དུ་བཤད་པ། ཇི་ལྟར་འཇུག་པ་བཤད་པ། ཅི་ཕྱིར་འཇུག་པ་བཤད་པའོ། །དང་བོ་ལ་གཉིས། དྲི་བས་མཚམས་སྦྱར། ལན་གྱིས་བཤད་པའོ། །དང་བོ་ནི།
སྐབས་འདིར་སི་ཏུའི་འགྲེལ་ཆེན་ལས་སྔོན་འཇུག་གི་མོ་ཡིག་འ་ནི་རང་སྡེའི་མིང་གཞིའི་མོ་འ་ཡ་གཉིས་དང་། མ་ནིང་ཟ་ཡིག་ལ་མི་འཇུག་པ་དང་། ཞེས་པ་ཡི་གེ་ནོར་བ་སྟེ། ཟ་ཡིག་མིང་གཞིའི་མ་ནིང་དུ་བཞག་པ་དང་། ཞ་ཡིག་ཆད་པའི་སྐྱོན་ཡོད་དོ།།
ཞེས་པ་སྟེ། སྔོན་འཇུག་གི་ཕོ་བ་ཡིག་ནི་མིང་གཞིའི་ཡི་གེ་རང་གི་འཇུག་ཡུལ་དུ་གྱུར་པ་རྣམས་ལ་སྒྲ་དང་བྱེད་རྩོལ་དྲག་པའི་སྒོ་ནས་འཇུག་པ་དང་། མ་ནིང་ག་ད་གཉིས་ནི་སྒྲ་རྩོལ་རན་པར་འཇུག་པ་དང་། མོ་ཡིག་འ་ནི་སྒྲ་རྩོལ་ཞན་པར་འཇུག་པ་དང་། ཤིན་ཏུ་མོ་མ་ནི་སྒྲ་རྩོལ་མཉམ་པ་སྟེ་ཤིན་ཏུ་ལྷོད་ཅིང་ཉམ་ཆུང་བའི་ཚུལ་གྱིས་འཇུག་པར་བྱེད་དོ། །ཞེས་པའོ།།
གསུམ་པ་ཅི་ཕྱིར་འཇུག་པ་བཤད་པ་ལ་གཉིས། དྲི་བས་མཚམས་སྦྱར། ལན་གྱིས་བཤད་པའོ། །དང་བོ་ནི།
ཞེས་པ་སྟེ། སྔོན་འཇུག་གི་ཕོ་ཡིག་བ་ནི། དགོས་པ་དུས་གསུམ་ལས། དྲིན་གྱིས་བསྐྱངས། བསམ་གཏན་བསྒོམས། དགེ་བ་བསྔོས་ལྟ་བུ་བྱེད་པ་པོ་གཞན་དང་དངོས་སུ་འབྲེལ་བའི་བྱ་བ་བྱས་ཟིན་པ་འདས་པ་བསྒྲུབ་པའི་ཕྱིར་དང་། དངོས་པོ་བདག་གཞན་གཉིས་ལས་གཞན་ཏེ། བགོ་བ། བཅིབ་པ། བཏུང་བ་ལྟ་བུ་བྱེད་པ་པོ་གཞན་དང་དངོས་སུ་འབྲེལ་བའི་བྱ་བའི་ཡུལ་གྱི་དངོས་པོ་དང་། བསྐུ་བར་བྱ། བསྐུའོ། །བསྒྲུབ་པར་བྱ། བསྒྲུབ་བོ་ལྟ་བུ་བྱ་བའི་ཡུལ་དང་འབྲེལ་བའི་བྱ་བ་གསལ་བྱེད་ཀྱི་སྒྲ་ཉིད་བསྒྲུབ་པའི་ཕྱིར་འཇུག་གོ །
སྔོན་འཇུག་གི་ཤིན་ཏུ་མོ་མ་ཡིག་ནི། མཁས་པ། མཁས་བྱ། མཁས་པར་བྱ། མཁས་བྱེད། མཁས་པར་བྱེད། མཁས་པར་གྱུར། མཁས་བཞིན་པ། མཁས་པར་འགྱུར། ལྟ་བུ་སྔར་བཤད་པའི་བདག་གཞན་དང་། དུས་གསུམ་གྱི་བྱེ་བྲག་མེད་པར་ཐམས་ཅད་ལ་མཉམ་པ་སྟེ། མཚུངས་པ་ཉིད་བསྒྲུབ་པའི་ཕྱིར་འཇུག་གོ །
གསུམ་པ་རྗེས་འཇུག་གི་རྟགས་ཀྱི་འཇུག་པ་བཤད་པ་ལ་གཉིས། རྗེས་འཇུག་གི་རྟགས་ཀྱི་དབྱེ་བ་བཤད་པ། རྗེས་འཇུག་གི་རྟགས་ཀྱི་འཇུག་ཚུལ་བཤད་པའོ། །དང་བོ་ལ་གཉིས། སྤྱིར་རྟགས་གསུམ་དུ་དབྱེ་བ་དང་། ནང་གསེས་བརྒྱད་དུ་དབྱེ་བའོ། །དང་བོ་ནི།
ཞེས་པ་སྟེ། རྗེས་འཇུག་གི་ཡི་གེ་ག་ང་ད་ན་བ་མ་འ་ར་ལ་ས་སྟེ་བཅུ་བོ་དེ་རྣམས་ལ། ཕོ་ཡིག་ག་ད་བ་ས་བཞི་དང་། མོ་ཡིག་ང་མ་འ་གསུམ་དང་། མ་ནིང་ན་ར་ལ་གསུམ་སྟེ་གསུམ་དུ་དབྱེ་བར་བྱའོ། །ཞེས་པའོ།།
པྲ་སྟིའི་བཤད་སྦྱར་ལས། ས་བ་ད་གསུམ་ཕོ་ཡིན་ཏེ། །ག་ང་ན་མ་ལ་དང་ར། །དྲུག་པོ་མོ་ཡི་ཡི་གེ་ཡིན། །འ་ཡི་ཡི་གེ་མ་ནིང་ངོ་། །ཕོ་ལ་སྐྱེས་བུ་རབ་འབྲིང་གསུམ། །ས་རབ་ད་འབྲིང་བ་ཐ་མ། །མོ་ལ་མོ་དང་ཤིན་ཏུ་མོ། །ག་ལ་ར་གསུམ་མོ་ཙམ་སྟེ། །ང་ན་མ་གསུམ་ཤིན་ཏུ་མོ། །མ་ནིང་འགྱུར་དང་མཚན་གཉིས་དང་། །མཚན་མེད་དག་དང་གསུམ་དུ་འདོད། །འ་ཡིག་ཁོ་ནའི་བྱེད་པ་ཡིན། །ཞེས་གསུངས་ཏེ་འགྲེལ་ཚུལ་སྔ་མ་དང་ཆེས་མི་མཐུན་ནོ།།
གཉིས་པ་རྗེས་འཇུག་གི་རྟགས་ཀྱི་འཇུག་ཚུལ་བཤད་པ་ལ་གཉིས། མདོར་བསྟན་པ་དང་། རྒྱས་པར་བཤད་པའོ། །དང་བོ་ནི།
ཅེས་པ་སྟེ། དེ་ཡང་རྗེས་འཇུག་ཕོ་མོ་མ་ནིང་གསུམ་པོ་རེ་རེ་ལའང་བྱེད་པ་བཞི་བཞིའི་སྒོ་ནས་འཇུག་ཚུལ་ཤེས་པར་བྱ་སྟེ། འཇུག་ཡུལ་ཡི་གེ་གང་ལ་འཇུག་པར་བྱེད་པ་དང་། འཇུག་པ་པོ་གང་གིས་འཇུག་པར་བྱེད་པ་དང་། ཚུལ་ཇི་ལྟར་འཇུག་པར་བྱེད་པ་དང་། དགོས་པ་ཅིའི་ཕྱིར་འཇུག་པར་བྱེད་པ་རྣམས་ཀྱིས་སོ། །ཞེས་པའོ།།
གཉིས་པ་ལ་བཞི། གང་ལ་འཇུག་པ་བཤད་པ། གང་གིས་འཇུག་པ་བཤད་པ། ཇི་ལྟར་འཇུག་པ་བཤད་པ། ཅི་ཕྱིར་འཇུག་པ་བཤད་པའོ། །དང་བོ་ནི།
ཞེས་པ་སྟེ། རྗེས་འཇུག་གི་ཡི་གེ་བཅུ་བོ་དེ་དག་འཇུག་ཡུལ་གྱི་ཡི་གེ་གང་ལ་འཇུག་ན། ཀ་ནས་ཨའི་བར་གྱི་མིང་གཞིའི་ཡི་གེ་ཐམས་ཅད་ལ་བྱེ་བྲག་མེད་པར་འཇུག་གོ །ཞེས་པའོ།།
ཞེས་པ་སྟེ། ཡི་གེ་ཐམས་ཅད་ཀྱི་རྗེས་སུ་འཇུག་པ་པོ་གང་ཞིག་གིས་འཇུག་པར་བྱེད་ཅེ་ན། སྔར་བཤད་པའི་རྗེས་འཇུག་གི་ཡི་གེ་བཅུ་བོ་དེ་དག་གིས་འཇུག་གོ །ཞེས་པའོ།།
ཞེས་པ་སྟེ། རྗེས་འཇུག་རྣམས་ཚུལ་ཇི་ལྟར་འཇུག་པའང་རྣམ་པ་གཉིས་ཀྱི་སྒོ་ནས་ཤེས་པར་བྱ་སྟེ། རྗེས་འཇུག་ཞུགས་ཚུལ་གྱིས་སྒྲ་དྲག་ཞན་དུ་འགྱུར་བ་སྒྲའི་འཇུག་ཚུལ་དང་། དེ་ལྟར་ཞུགས་པས་དོན་ཅི་ཞིག་སྟོན་པ་དོན་གྱི་འཇུག་ཚུལ་ལོ། །ཞེས་པའོ།།
གཉིས་པ་ལ་གཉིས། སྒྲའི་འཇུག་ཚུལ་དང་། དོན་གྱི་འཇུག་ཚུལ་བཤད་པའོ། །དང་བོ་ལ་གཉིས། དྲག་ཞན་སྤྱིར་འཇུག་ཚུལ་དང་། ནང་གསེས་ཞིབ་ཏུ་འཇུག་ཚུལ་བཤད་པའོ། །དང་བོ་ནི།
ཅེས་པ་སྟེ། རྗེས་འཇུག་གི་ཡི་གེ་བཅུ་ལས། ཕོ་སྐྱེས་བུ་རབ་འབྲིང་ཐ་གསུམ་མིང་གཞིའི་ཡི་གེ་གང་ལ་ཞུགས་ཀྱང་རྗོད་པའི་སྒྲ་གདངས་དྲག་པར་དང་། མོ་ཙམ་དང་ཤིན་ཏུ་མོ་གཉིས་ཞུགས་ན་ཞན་པར་དང་། འགྱུར་བ་དང་མཚན་གཉིས་དང་མཚན་མེད་མ་ནིང་གསུམ་ཞུགས་ན་བར་མ་སྟེ། རན་པར་འཇུག་པ་ཡིན་ནོ། །ཞེས་པའོ།།
སྐབས་འདིར་མཁས་པའི་དབང་བོ་པྲ་སྟི་སོགས་འགྲེལ་བྱེད་མང་བོས། དྲག་པ་གསུམ་ནང་ཕྲད་ནི་སྔོན་རྗེས་མིང་གཞི་གསུམ་གྱི་ཕོ་ཡིག་འདུས་པ་དང་། ཞན་པ་ནང་ཕྲད་དེ་ནི་དེ་གསུམ་གྱི་མོ་ཡིག་འདུས་པ་སོགས་ལ་འཆད་མོད། སི་ཏུ་གཙུག་ལག་ཆོས་ཀྱི་སྣང་བས། དེ་ལྟར་འཆད་པའི་སྐབས་མ་ཡིན་པ་དང་། བཤད་པ་ཉིད་མི་འཐད་པ་དང་སྐབས་དོན་ཆད་པའི་སྐྱོན་གསུམ་གྱིས་དགག་པར་མཛད་དོ།།
ཞེས་པ་སྟེ། རྗེས་འཇུག་རྣམས་དོན་གང་དང་གང་ལ་འཇུག་པར་འགྱུར་བའི་ཚུལ་ནི་རྣམ་པ་གཉིས་ཡིན་ཏེ། མིང་མཐའ་ལ་ལྟོས་ཏེ་སྔ་མ་རྗེས་འཇུག་ཉིད་གང་ལ་ཞུགས་པའི་མིང་དེའི་དོན་གང་ལྟར་ཏེ་ཇི་ལྟ་བུ་ཞིག་ཏུ་འགྱུར་བ་དང་། རྗེས་འཇུག་ལ་ལྟོས་ཏེ་ཕྱི་མ་མིང་མཐའ་ལ་སོགས་པ་རྗེས་འཇུག་གི་དབང་གིས་འདྲེན་ཚུལ་གྱིས་དོན་གང་ལྟར་འགྱུར་བའོ། །ཞེས་སོ།།
གཉིས་པ་ལ་གཉིས། སྔ་མ་རྗེས་འཇུག་གང་ལྟར་འགྱུར་བ་དང་། ཕྱི་མ་མིང་མཐའ་གང་ལྟར་འགྱུར་བ་བཤད་པའོ། །དང་བོ་ནི།
ཞེས་པ་སྟེ། ཕྱི་མ་མིང་མཐའ་དང་རྣམ་དབྱེ་སོགས་ཀྱི་ཐོབ་ཐང་གི་དོན་ཇི་ལྟར་འཇུག་པར་འགྱུར་བའི་ཚུལ་ནི། སྔ་མའི་རྗེས་འཇུག་དང་། ཕྱི་མའི་བརྗོད་བྱ་དག་ལ་ཅི་རིགས་པར་ལྟོས་པའི་སྒོ་ནས་འདྲེན་པའི་ཕྱིར་དེའི་ཚུལ་སྨོས་པ་ནི། ཞེས་པའོ།།
གཉིས་པ་ལ་གཉིས། མིང་མཐའ་འདྲེན་ཚུལ་དང་། རྣམ་དབྱེ་སོགས་འདྲེན་ཚུལ་བཤད་པའོ། །དང་བོ་ནི།
ཞེས་པ་སྟེ། དེ་ཡང་། ཅིག་ཅར། ཐད་ཀ སྒྲུབ་པ། གཉིས་ཀ མཁྱེནད་པ། འབྱོརད་པ། བསྐལད་པ། ཐུགས་ཀ གོམས་པ། གཅིག་པུ། བདག་ཅག་ལྟ་བུ་མིང་སྔ་མའི་མཐའི་རྗེས་འཇུག་ཕོ་ཡིག་གིས་མིང་དེ་ཉིད་ཀྱི་ཆ་ཤས་མིང་དེའི་མཐར་སྦྱོར་དགོས་པའི་མིང་མཐའ་གཞན་གྱི་མིང་གཞིའི་ཕོ་ཡིག་དྲང་བར་བྱ་ཞིང་། དེ་བཞིན་དུ། སྙིང་ག གདུང་མ། ཐམ་པ། དགའ་བ། གྲོ་ག ཁྱི་གུ་ལྟ་བུ་རྗེས་འཇུག་མོ་ཡིག་གི་མིང་གཞིའི་མོའི་མིང་མཐའ་དྲང་བ་དང་། དགུན་ཁ། དབྱར་ཁ། རལ་ཁ་ལྟ་བུ་རྗེས་འཇུག་མ་ནིང་གིས་མིང་གཞིའི་མ་ནིང་གི་མིང་མཐའ་དྲང་བར་བྱའོ། །ཞེས་པའོ།།
འདིར་མིང་མཐའ་རྟགས་མཚུངས་ཁོ་ན་འདྲེན་པ་ལྟ་བུར་གསུངས་པ་ནི། གཙོ་ཆེ་བ་ཙམ་ལ་དགོངས་པ་ཡིན་པས་དེ་ཁོ་ནར་མ་ངེས་ཏེ། ལྷས་མ། བཅས་མ། ལྟད་མོ། སྟག་མ། ཚད་མ། ཆབ་མ་ལྟ་བུ་ཕོས་མོ་དང་། རྐང་པ། དམ་པ། ཁང་པ། སྟོང་པ། ལྷ་ཅིག མ་ཅིག་ལྟ་བུ་མོས་ཕོ་དང་། སྟོན་མོ། བསྟར་བ། རྒྱལ་བ་ལྟ་བུ་མ་ནིང་གིས་མོ་དྲངས་པ་ཡང་མང་དུ་འབྱུང་ཞིང་། དེ་ཉིད་རྟགས་མ་མཐུན་ཡང་བརྗོད་བདེ་གཙོ་བོར་བྱས་ནས་སྒྲ་མཐུན་དྲངས་པ་ཡིན་པས་སུམ་རྟགས་གཉིས་ཀའི་དངོས་བསྟན་གྱི་དགོངས་པར་གནས་སོ།།
ཞེས་པ་སྟེ། རྣམ་དབྱེ་དང་ཚིག་ཕྲད་དེ་དག་གི་ནང་གསེས་གང་དང་གང་ཞིག་འཇུག་པ་ནི། གཙོ་བོ་རྣམ་དབྱེའི་ཕྲད་དང་བཅས་པའི་མིང་ཚིག་དེའི་མཐར་སྦྱར་རྒྱུའི་མིང་དོན་འོག་མ་ལས་ཤེས་པར་བྱའོ། །ཞེས་སོ།།
གཉིས་པ་ལ་གཉིས། རྣམ་དབྱེའི་ནང་གསེས་གང་ལ་འཇུག་པ་དང་། ཕྲད་ཀྱི་ནང་གསེས་གང་འཇུག་བཤད་པའོ། །དང་བོ་ནི།
བཞི་བ། ཅི་ཕྱིར་འཇུག་པ་བཤད་པ་ལ་གཉིས། རྗེས་འཇུག་གི་དགོས་པ་དངོས་དང་། ཞར་བྱུང་ཡི་གེའི་འཇུག་པ་སྤྱིའི་དགོས་པ་བཤད་པའོ། །དང་བོ་ནི།
གཉིས་པ་ལ་གཉིས། ཡི་གེའི་འཇུག་པ་རྣམས་ཀྱི་རང་བཞིན་གྱི་དགོས་པ་དང་། ཡི་གེའི་འཇུག་པ་སྟོན་པའི་བསྟན་བཅོས་འདི་ཉིད་བརྩམས་པའི་དགོས་པ་བཤད་པའོ། །དང་བོ་ལ་གཉིས། དགོས་པ་ལྡོག་ཕྱོགས་ནས་བསྟན་པ་དང་། ཉིང་དགོས་ལྡོག་ཕྱོགས་ནས་བསྟན་པའོ། །དང་བོ་ནི།
ཞེས་པ་སྟེ། མོ་ཡི་ཡི་གེ་ཨཱ་ལི་བཞི་བོ་མེད་ན། ཕོ་ཡིག་ཀཱ་ལི་ཁོ་ནས་བརྗོད་པ་མེད་པར་འགྱུར་ཞིང་། ཕོ་ཡིག་ཀཱ་ལི་དེ་དག་རྣམས་ལའང་ཨཱ་ལི་དང་ལྡན་མིན་ཇི་ལྟར་ཡང་། འཇུག་པའི་ཡི་གེ་བཅུ་མེད་པར་གྱུར་ན་ནི། དོན་གྱི་ངོ་བོ་སྟོན་པའི་མིང་དང་། ཁྱད་པར་སྟོན་པའི་ཚིག་ཀྱང་གསལ་བར་མི་ནུས་པ་དང་། མིང་དང་ཚིག་གསལ་བར་མ་གྱུར་ན་ནི་དོན་གྱི་རྣམ་པ་རང་དང་གཞན་ལ་མཚོན་ཞིང་གོ་བར་བྱེད་པའི་རྗོད་པ་རྣམས་ཀྱང་མེད་པར་འགྱུར་རོ། །ཞེས་པའོ།།
གཉིས་པ་ཡི་གེའི་འཇུག་པ་སྟོན་པའི་བསྟན་བཅོས་འདི་ཉིད་བརྩམས་པའི་དགོས་པ་བཤད་པ་ལ་གཉིས། དགོས་པ་དངོས་དང་། དགོས་པ་དེ་འགྲུབ་པར་སྨོན་པའོ། །དང་བོ་ནི།
ཅེས་པ་སྟེ། དེ་ལྟར་ཡི་གེའི་འཇུག་པ་ལེགས་པར་སྦྱར་བའི་ཚུལ་འདི་གངས་ཅན་གྱི་སྐྱེ་བོ་ཀུན་གྱིས་རྟོགས་ནས་བླང་དོར་གྱི་གནས་ལ་རྨོངས་པ་མེད་པར་སྨྲ་བའི་དབང་ཕྱུག་ཆེན་པོར་གྱུར་ཅིག་ཅེས་ཉིང་དགོས་དེ་རྣམས་འགྲུབ་པའི་ཐུགས་སྨོན་མཛད་པའོ།།
དེ་ཡང་རྟགས་འཇུག་གི་གཞུང་འདིའི་བསྟན་བྱའི་གཙོ་བོ་བདག་གཞན་དུས་གསུམ་བྱ་བྱེད་དང་། ཞར་ལས་རྟོགས་དགོས་པ་སྐུལ་ཚིག་དང་། བསྟན་བྱ་ཕལ་བ་མིང་རྐྱང་དང་བཅས་པ་རྣམས་ཟུར་ཕྱིན་པར་ཤེས་པ་ཤིན་ཏུ་གལ་ཆེ་བས་དེའི་རྣམ་པར་གཞག་པ་ནི་ཟུར་དུ་འགོད་པར་འདོད་པས་དེར་བལྟའོ། །དེ་ལྟར་སུམ་རྟགས་ཀྱི་གཞུང་གི་ཚིག་དོན་རྣམས་གཙོ་བོར་སི་ཏུའི་འགྲེལ་ཆེན་གྱི་རྗེས་སུ་འབྲངས་ཏེ་ཇི་ལྟར་དཔོག་པ་རེ་ཞིག་བཤད་ཟིན་ཏོ།། །།
དབྱངས་བཅུ་དྲུག་ནི། ཨ་ཨཱ། ཨི་ཨཱི། ཨུ་ཨཱུ། རྀ་རཱྀ། ལྀ་ལཱྀ། ཨེ་ཨེེ། ཨོ་ཨོོ། ཨ་ཨཿ།
གསལ་བྱེད་སོ་བཞི་ནི། ཀ་ཁ་ག་ངྒ་ང་། ཙ་ཚ་ཛ་ཛྙ་ཉ། ཊ་ཋ་ཌ་ཌྷ་ཎ། ཏ་ཐ་ད་དྷ་ན། པ་ཕ་བ་བྷ་མ། ཡ་ར་ལ་ཝ། ཤ་ཥ་ས་ཧ། ཀྵ།
རྗེས་འཇུག་བཅུའི་དཔེར་བརྗོད། སྟག རྐྱང་། དྲེད། ཆུ་སྲིན། ཕྱེ་མ་ལེབ། སྲམ། གནའ། གྲོག་སྦུར། སྦྲུལ། ཡོས་བུ།
ར་མགོ་བཅུ་གཉིས་ཀྱི་དཔེར་བརྗོད། རྐང་། རྒོད། རྔམས། རྗེ། རྙིང་། རྟེན། རྡང་། རྣམས། རྦ་ཀློང་། རྨང་། རྩེ། རྫི་མ།
ལ་མགོ་བཅུའི་དཔེར་བརྗོད། ལྐུགས་པ། ལྒང་བུ། ལྔ་བརྒྱ། ལྕགས། ལྗང་ཁུ། ལྟོ། ལྡན། ལྤགས། ལྦུ་བ། ལྷམ།
ས་མགོ་བཅུ་གཅིག་གི་དཔེར་བརྗོད། སྐུ། སྒོ། སྔོན། སྙིང་། སྟོན། སྡིངས། སྣམ་བུ། སྤྲོ། སྦུར་མ། སྨད། སྩོལ།